Ehdotus neuvoston päätökseksi yleissopimuksen tekemisestä teollisuusonnettomuuksien rajojen yli ulottuvista vaikutuksista /* KOM/97/0330 lopull. - CNS 97/0180 */



Virallinen lehti nro C 267 , 03/09/1997 s. 0060



Ehdotus neuvoston päätökseksi Yleissopimuksen tekemisestä teollisuusonnettomuuksien rajojen yli ulottuvista vaikutuksista (97/C 267/07) (ETA:n kannalta merkityksellinen teksti) KOM(97) 330 lopull. - 97/0180 (CNS) (Komission esittämä 27 päivänä kesäkuuta 1997) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 130 r artiklan 4 kohdan yhdessä 228 artiklan 2 kohdan ensimmäisen lauseen ja 3 kohdan ensimmäisen alakohdan kanssa, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo, että komissio on osallistunut yhteisön puolesta neuvotteluihin teollisuusonnettomuuksien rajojen yli ulottuvia vaikutuksia koskevan yleissopimuksen tekemiseksi; yleissopimus allekirjoitettiin yhteisön puolesta Helsingissä 18 päivänä maaliskuuta 1992, yleissopimuksen tarkoituksena on ihmisten terveyden ja ympäristön suojelu teollisuusonnettomuuksilta, joiden vaikutukset voivat ulottua rajojen yli, ja aktiivisen kansainvälisen yhteistyön edistäminen sopimuspuolten välillä ennen tämäntyyppistä onnettomuutta, onnettomuustilanteessa ja sen jälkeen, yleissopimuksen tekeminen on osa yhteisön osallistumista niihin kansainvälisiin toimenpiteisiin ympäristön suojelemiseksi, joita on suositeltu neuvoston ja jäsenvaltioiden neuvostossa kokoontuneiden hallitusten edustajien 1 päivänä helmikuuta 1993 antamassa Euroopan yhteisöjen viidenteen ympäristöalan toimintaohjelmaan liittyvässä päätöslauselmassa (1), perustamissopimuksen 130 r artiklassa esitettyjen periaatteiden nojalla vaarallisista aineista aiheutuviin suuronnettomuuksiin liittyvien vaarojen torjunta on erittäin tärkeä asia kaikille jäsenvaltioille ottaen huomioon tällaisten teollisuusonnettomuuksien ympäristöön ja ihmisten terveyteen kohdistuvien vaikutusten rajat ylittävän luonteen, tietyn teollisen toiminnan suuronnettomuuden vaarasta 24 päivänä kesäkuuta 1982 annetulla neuvoston direktiivillä 82/501/ETY (2) ja vaarallisista aineista aiheutuvien suuronnettomuusvaarojen torjunnasta 9 päivänä joulukuuta 1996 annetulla neuvoston direktiivillä 96/82/ETY (3) pyritään torjumaan suuronnettomuuksiin liittyvät vaarat sekä rajoittamaan niiden ihmiseen ja ympäristöön kohdistuvia vaikutuksia, ja näihin direktiiveihin sisältyy säännöksiä rajojen yli ulottuvasta yhteistyöstä, yhteisön olisi sen vuoksi hyväksyttävä yleissopimus, tiettyjen aineiden (bromi, metanoli, happi ja ympäristölle vaaralliset aineet) osalta neuvoston direktiivissä 96/82/EY määritellyt vähimmäismäärät poikkeavat yleissopimuksen 1 osan liitteessä I mainituista vähimmäismääristä, tiettyjen edellä mainittujen aineiden osalta ei ole mahdollista soveltaa yleissopimuksen 1 osan liitteessä I mainittuja vähimmäismääriä ja tästä syystä yleissopimuksen hyväksymiseksi on tehtävä varaumia, ja yleissopimuksen voimaantulon nopeuttamiseksi allekirjoittajina olevien jäsenvaltioiden on vietävä päätökseen niin pian kuin mahdollista yleissopimuksen ratifiointi- ja hyväksymismenettelynsä, jotta yhteisön ja jäsenvaltioiden olisi mahdollista tallettaa ratifiointi- ja hyväksymisasiakirjansa. ON PÄÄTTÄNYT SEURAAVAA: 1 artikla Yleissopimus teollisuusonnettomuuksien rajojen yli ulottuvista vaikutuksista, joka on allekirjoitettu Helsingissä 18 päivänä maaliskuuta 1992, hyväksytään Euroopan yhteisön puolesta tämän päätöksen liitteessä I esitetyin varauksin. Yleissopimuksen teksti on tämän päätöksen liitteenä. 2 artikla Puheenjohtaja valtuutetaan määräämään henkilö tai henkilöt, joilla on oikeus yhteisön puolesta tallettaa hyväksymisasiakirja Yhdistyneiden Kansakuntien pääsihteerille yleissopimuksen mukaisesti. Tallettaessaan hyväksymisasiakirjan ja liitteen I varaumat yhteisö tallettaa tämän päätöksen liitteessä II esitetyn toimivaltaa koskevan ilmoituksen. 3 artikla Tämä päätös julkaistaan Euroopan yhteisöjen virallisessa lehdessä. (1) EYVL C 138, 17.5.1993. (2) EYVL L 230, 5.8.1982, muutettuna direktiivillä 87/216/ETY (EYVL L 85, 28.3.1987), direktiivillä 88/610/ETY (EYVL L 336, 7.12.1988) ja direktiivillä 91/692/ETY (EYVL L 377, 31.12.1991). (3) EYVL L 10, 14.1.1997. LIITE I VARAUMAT Euroopan yhteisö pidättää itsellään oikeuden: i) soveltaa yleissopimuksen 1 osan liitteen I 3, 4 ja 5 kohdissa mainittujen vähimmäismäärien osalta bromin (erittäin myrkyllinen aine) kohdalla 100 tonnin vähimmäismäärää, metanolin (myrkyllinen aine) kohdalla 5 000 tonnin vähimmäismäärää ja hapen (syttyvä aine) kohdalla 2 000 tonnin vähimmäismäärää. ii) soveltaa yleissopimuksen 1 osan liitteen I 8 kohdassa mainittujen vähimmäismäärien osalta ympäristölle vaarallisten aineiden kohdalla 500 tonnin vähimmäismäärää (vaaralausekkeet R50-53 (1): "erittäin myrkyllistä vesieliöille", "voi aiheuttaa pitkäaikaisia haittavaikutuksia vesiympäristössä") ja 2 000 tonniin vähimmäismäärää (vaaralausekkeet R51-53 (2): "erittäin myrkyllistä vesieliöille", "voi aiheuttaa pitkäaikaisia haittavaikutuksia vesiympäristössä"). (1) Aineet, jotka on luokiteltu vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetun direktiivin 67/548/ETY mukaisesti (EYVL 196, 16.8.1967, s. 1, sellaisena kuin se on viimeksi muutettuna direktiivillä 93/105/EU (EYVL L 294, 30.11.1993, s. 21)). (2) Katso alaviite 1. LIITE II TEOLLISUUSONNETTOMUUKSIEN RAJOJEN YLI ULOTTUVISTA VAIKUTUKSISTA TEHDYN YLEISSOPIMUKSEN 29 ARTIKLAN 4 KAPPALEEN MUKAINEN EUROOPAN YHTEISÖN JULISTUS YHTEISÖN TOIMIVALTUUKSIEN LAAJUUDESTA Euroopan yhteisön perustamissopimuksen, erityisesti 130 r artiklan 1 ja 2 kohdan mukaisesti yhteisön ympäristöpolitiikan tavoitteilla ja periaatteilla pyritään erityisesti ympäristön laadun säilyttämiseen ja ihmisten terveyden suojelemiseen ennalta ehkäisevin toimin. Tavoitteidensa saavuttamiseksi neuvosto antoi tietyn teollisen toiminnan suuronnettomuuden vaarasta 24 päivänä kesäkuuta 1982 annetun neuvoston direktiivin 82/501/ETY (1) ja vaarallisista aineista aiheutuvien suuronnettomuusvaarojen torjunnasta 9 päivänä joulukuuta 1996 annetun neuvoston direktiivin N:o 96/82/EY (2). Toimenpiteiden tavoitteena on ennalta ehkäistä vaarallisista aineista aiheutuvia suuronnettomuuksia ja rajoittaa niiden seurauksia ihmiselle ja ympäristölle. Ne kattavat teollisuusonnettomuuksien rajojen yli ulottuvista vaikutuksista tehdyn yleissopimuksen alat. Euroopan yhteisön perustamissopimuksen 130 r artiklan 4 kohdan määräysten nojalla yhteisö voi tehdä toimivaltaansa kuuluvia kansainvälisiä sopimuksia 130 r artiklan ja sen nojalla annettujen säädösten mukaisen toimivallan rajoissa. (1) EYVL L 230, 5.8.1982, sellaisena kuin se on muutettuna direktiivillä 87/216/ETY (EYVL L 85, 28.3.1987), direktiivillä 88/610/ETY (EYVL L 336, 7.12.1988) ja direktiivillä 91/692/ETY (EYVL L 377, 31.12.1991). (2) EYVL L 10, 14.1.1997.